Stori 73: Laspela Gutpela King Bilong Israel
JOSAIA i gat 8-pela krismas tasol taim em i kamap king bilong 2-pela lain bilong Israel long hap saut. Em i mangi nating. Olsem na pastaim sampela bikpela man i helpim em long mekim wok king.
Taim Josaia i stap king inap 7-pela yia pinis, em i kirap long painim Jehova. Em i bihainim pasin bilong ol gutpela king olsem Devit, Jehosafat, na Hesekia. Taim Josaia i stap yangpela yet, em i strongim bel na mekim wanpela bikpela wok.
Inap longpela taim pinis planti Israel i mekim ol pasin i nogut tru. Ol i lotuim ol god giaman. Ol i brukim skru long ol imis. Olsem na Josaia wantaim lain bilong em ol i go na pinisim lotu giaman long Israel. Em i bikpela wok, long wanem, planti planti Israel ol i lotuim ol god giaman. Long dispela piksa yu inap lukim Josaia na lain bilong em ol i wok long brukim ol imis.
Bihain Josaia i makim 3-pela man bilong lukautim wok bilong stretim haus lotu bilong Jehova. Ol manmeri i givim mani bilong helpim dispela wok. Taim ol i wok long stretim haus lotu, hetpris Hilkia i painim wanpela samting. Em buk bilong lo Jehova i bin tokim Moses long raitim long pastaim tru. Dispela buk i bin lus inap planti yia.
Ol i kisim dispela buk i go long Josaia, na em i tokim ol long ritim ol tok bilong en. Taim em i harim ol tok bilong en, Josaia i save olsem ol manmeri i no bin bihainim lo bilong Jehova. Em i bel hevi tru long dispela, na em i brukim klos bilong em, olsem yu ken lukim long piksa. Em i tok: ‘Jehova i belhat long yumi, long wanem, ol tumbuna i bin sakim ol lo i stap long dispela buk.’
Josaia i tokim hetpris Hilkia long painimaut wanem samting Jehova bai mekim. Olsem na Hilkia i go lukim Hulda, em i wanpela profet meri. Hulda i givim tok bilong Jehova long Hilkia na bai em i go tokim Josaia. Hulda i tok: ‘Jerusalem na olgeta manmeri bai kisim strafe, long wanem, ol i lotuim ol god giaman na pasin nogut i pulap long dispela hap. Tasol yu Josaia, yu bin mekim gutpela pasin, olsem na dispela strafe i no inap kamap long taim yu stap laip yet.’
2 Stori 34:1-28.
Ol askim
- Josaia i gat hamas krismas taim em i kamap king? Em i kirap long mekim wanem taim em i stap king inap 7-pela yia pinis?
- Long namba wan piksa, yu lukim Josaia i mekim wanem?
- Hetpris i painim wanem samting taim ol man i wok long stretim haus lotu?
- Bilong wanem Josaia i brukim klos bilong em?
- Profet meri Hulda i givim wanem tok bilong Jehova long Josaia?
Sampela askim moa
- Ritim 2 Stori 34:1-28.
Josaia i mekim wanem na em i stap olsem gutpela piksa long ol lain i kisim planti hevi taim ol i liklik yet? (2 Sto. 33:21-25; 34:1, 2; Sng. 27:10)
Long namba 8 yia, namba 12 yia, na namba 18 yia bilong Josaia i stap king, em i mekim wanem ol bikpela samting bilong helpim lotu i tru i go bikpela? (2 Sto. 34:3, 8)
Pasin bilong King Josaia na Hetpris Hilkia inap skulim yumi long wanem ol samting long pasin bilong lukautim gut ol ples bilong mekim lotu? (2 Sto. 34:9-13; Snd. 11:14; 1 Ko. 10:31)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn